12. мај 2020.

**БРАНИСЛАВ НУШИЋ (1864-1938)**

**„ВЛАСТ“**

**О писцу:**

Алкибијад Нуша, познатији као Бранислав Нушић, био је српски писац драма, романа, прича и есеја. Сматра се зачетником реторике у Србији, а радио је и као новинар и дипломата. Своју прву комедију „Народни посланик“ написао је 1883. године .

1884. Нушић је дипломирао на Правном факултету у Београду, који је тада био у саставу Велике школе, највише образовне институције у Србији.

Најпознатија дела: **комедије** - „Госпођа министарка“, „Мистер Долар“, „Др“, „Покојник“, „Сумњиво лице“, „Прва парница“, „Аналфабета“, Ожалошћена породица“, недовршена комедија „Власт“ и др., **романи** – „Општинско дете“, „Хајдуци“, „Аутобиографија“, **трагедија** – „Кнез Иво од Семберије“ и др.

1888. објавио је песму „Два раба“ у којој је исмевао монархију и краља Милана Обреновића, због чега је две године провео у тамници.

Нушић је био и војник који је учествовао у српско-бугарском рату као добровољац, а 1916. повлачио се са српском војском преко Албаније у Првом светском рату.

Преминуо је почетком 1938. и тог дана је фасада Народног позоришта у Београду била увијена у црно платно.

\*\*\*\*\*

***Књижевни род***: драма

***Књижевна врста***: комедија (комедија ситуације)

***\*Ликови***: Тоза, таст Милоје, жена Лепосава, Тозин друг из школе Добросав, рођак Арса, рођака Мара, кумови.

\*Одломак који вам је дат у Читанци обухвата два дијалога: између Добросава и Арсе и други – између Милоја и Арсе. У првом разговору сазнајемо како је Тоза завршио школу и какав је био ђак, а у другом нам Арса потанко, градативно објашњава власт кроз пример промене понашања самог Тозе.

Ову комедију Нушић је написао пред смрт и није је завршио због чега је представљала изазов за многе редитеље да је сами заврше и осмисле њен крај на самој позоришној сцени.

***\*Тема комедије:*** *Долазак Тозе на власт, промена његовог понашања под утицајем власти, али и промена понашања његових најближих.*

Из дијалога ликова најближих **ТОЗИ**, који представља „власт“, сазнајемо да је он некада био јако лош ђак склон преварама и крађи туђих писмених задатака. Сада, он постаје важан, уображен и пун себе, а свој положај користи за своје интересе. На крају, када га буду разоткрили, неће показати ни трунку кајања. Тај гест ће још више открити његов лош карактер.

**Милоје**, отац Тозине жене, одушевљен је напретком свог зета. Клања се Този величајући његов положај. Али, Милоје је био необразован, неук човек, који је положај свог зета користио да би себе уздигао. Желео је да га коначно неко поштује и уважава.

**Арса**, који расветљава истину о власти, јер је добро познаје будући да је и он некада био министар, био је похлепан и безосећајан. Он добро познаје власт и препознаје своје особине код Тозе. Он у ствари и покушава да објасни да се власт не мења, већ се само мењају људи који су на власти.

Тозин школски другар **Добросав**, такође је лицемеран и дволичан. Тозу сматра глупим, понижава га, али то ради само из љубоморе и зависти. Али, и он очекује од Тозе помоћ и наклоност, јер упорно чека пет дана да дође до министра.

*нпр. Када се присећа школских дана, Добросав каже да је Тоза већ тада почео да краде и да је њему украо писмени задатак из математике. Такође, каже да је био и подлац јер се улагивао професорима. А на крају, правдајући себе, каже да он Тозу не вређа, већ само хоће да покаже колико је близак са њим.*

\*Критикујући понашање власти, Нушић у ствари говори и о обичном, необразованом народу који се лицемерно и улагивачки опходи према власти желећи да се њоме окористи. Сви виде неку корист за себе и нико не бира средства да оствари своје интересе.

Из одломка запажамо да, иако Тоза није присутан, други осветљавају његов лик и карактер. Све сазнајемо о њему, а он не изговара ниједну реплику.

*(припремила: проф. Марина Глинос)*

**ЗАДАТАК ЗА ВАС:**

**Издвојте Тозине особине о којима сазнајемо из дијалога других ликова. Чијим речима највише верујете и зашто?**

**Шта значи фраза „гледати с висине“? Објасните је својим речима!**

Погледајте и анализу одломка на:

<https://www.youtube.com/watch?v=mbeKQw7Dpvw>